b'\n_START_ARTICLE_\n\xc5\xa0panska princeska\n_START_SECTION_\nVsebina pravljice\n_START_PARAGRAPH_\n\xc5\xa0panska princeska je bila na pogled drobna deklica, dolgih, skodranih, \xc4\x8drnih las in velikih temnih o\xc4\x8di, v katerih ni bilo videti veselja. Nosila je svetle\xc4\x8do turkizno obleko, na \xc4\x8delu pa diamant z zelenimi peresi. V rokah je venomer nosila pisano pahlja\xc4\x8do, s katero si je kraj\xc5\xa1ala dolge dni. Princeska je bila namre\xc4\x8d zelo osamljena, saj sta bila star\xc5\xa1a, princ in princesa nenehno zdoma in tako princeska ni imela nikogar, s komer bi lahko delila veselje, \xc5\xbealost in strah. Njena edina dru\xc5\xbeba so bili njeni slu\xc5\xbeabniki; imela je svojo spleti\xc4\x8dno, pevca, dvornega slikarja, kuharja in celo pisarja, ki pa ji niso bili v pomo\xc4\x8d, saj so vse, kar je \xc5\xbeelela storiti sama, storili namesto nje oni, saj jim je bilo tako ukazano. Tako se je nesre\xc4\x8dna princeska odlo\xc4\x8dila odpotovati po svetu in najti svojo sre\xc4\x8do. Potovala je dale\xc4\x8d v tuje de\xc5\xbeele in sre\xc4\x8devala razli\xc4\x8dne ljudi - od tistih prijaznih, radodarnih, dobrosr\xc4\x8dnih, do tistih manj naklonjenih in zlobnih. Princeska je na svoji poti na\xc5\xa1la svoj \xc5\xbeeleni cilj; konji\xc4\x8dka, in tako posledi\xc4\x8dno tudi svojo prvo pravo prijateljico. \xc4\x8ceprav ju je usoda kmalu lo\xc4\x8dila (princeska se je morala vrniti domov), so v njej ostali spomini in do\xc5\xbeivetja, ki ne bodo nikoli pozabljeni.\n_START_SECTION_\nPredstavitev literarnega lika\n_START_PARAGRAPH_\n\xc5\xa0panska princeska je prikaz osebe - lika, ki ima vsega v izobilju, vendar kljub temu ni sre\xc4\x8den. Denar je res sveta vladar, vendar nikoli ne more nadomestiti in omogo\xc4\x8diti radosti, sre\xc4\x8de ali prijateljstva. \xc5\xa0panska princeska je mo\xc4\x8dan literarni lik, ki se kljub svoji obupanosti nad lastno nesre\xc4\x8do in osamljenostjo ne preda._NEWLINE_Vsi njeni cilji so zatrti, saj vse namesto nje postorijo slu\xc5\xbeabniki, ob tem pa se princeska po\xc4\x8duti neustvarjalno, neuporabno. Svojo nejevoljo se odlo\xc4\x8di prekiniti, s \xc4\x8dimer poka\xc5\xbee svojo mo\xc4\x8dno voljo in optimizem in tako sama odpotuje po svetu. Na poti se izka\xc5\xbee kot zelo pogumna in neustra\xc5\xa1na. Pozna svoja kulturna stali\xc5\xa1\xc4\x8da od katerih ne odstopa. To je dobro razvidno v odlomku, ko ji \xc5\xbeeli starka vzeti nakit, \xc4\x8de\xc5\xa1 da ga ima preve\xc4\x8d, \xc5\xa0panska princeska pa to odlo\xc4\x8dno zanika._NEWLINE_Na poti spozna tudi to, da znajo biti ljudje zlobni, ko ji starec namesto obljubljene svetilke, proda kamen, ki naj bi ji razsvetljeval gozdno pot v temi. Prav tu pa se izka\xc5\xbee njena \xc5\xa1ibkost. Mo\xc4\x8dno je namre\xc4\x8d prestra\xc5\xa1ena, ko sama pono\xc4\x8di tava po gozdu in ne ve ne kod ne kam. Sicer pa je bila \xc5\xa0panska princeska dobrega srca in je rada pomagala ljudem v stiski. Tako je bera\xc4\x8du z veseljem poklonila svoj zadnji zlatnik._NEWLINE_Ko je princeska sre\xc4\x8dala deklico s svetlimi lasmi, jo je takoj pritegnila njuna raznolikost in takoj ji je zaupala svojo osamljenost, v njej pa je kasneje na\xc5\xa1la pravo prijateljico._NEWLINE_Ko se je princeska po letu dni vrnila domov, so jo vsi nestrpno in zaskrbljeno pri\xc4\x8dakali. \xc5\xa0ele takrat so se zavedli, kaj so imeli in to ob\xc5\xbealovali. S potovanjem je \xc5\xa0panska princeska veliko pridobila, se osamosvojila in pri star\xc5\xa1ih dosegla to, kar si je najbolj \xc5\xbeelela \xe2\x80\x93 pozornost in dostopnost._NEWLINE_Literarni lik \xc5\xa0panske princeske je izviren, odgovoren, optimisti\xc4\x8den in neustra\xc5\xa1en. Lik je mo\xc4\x8dna karakteristi\xc4\x8dna osebnost, ki je lahko zgled ali vzpodbuda za marsikaterega otroka dana\xc5\xa1njega drve\xc4\x8dega sveta.'